Document ID: 31988R3496

KOMISSION ASETUS (ETY) N:o 3496/88,
annettu 9 päivänä marraskuuta 1988,
asetusten (ETY) N:o 2658/80 ja (ETY) N:o 2659/80 muuttamisesta interventio-ostoihin vaadittavien edellytysten ja yksityisen varastoinnin tuen myöntämisen osalta lampaan- ja vuohenliha-alalla
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 27 päivänä kesäkuuta 1980 annetun neuvoston asetuksen (ETY) N:o 1837/80(1), sellaisena kuin se on viimeksi muutettuna asetuksella (ETY) N:o 1115/88(2), ja erityisesti sen 7 artiklan 7 kohdan a ja c alakohdan,
sekä katsoo, että
intervention tai yksityisen varastoinnin on mahdollistettava tuotteiden vetäminen tilapäisesti epätasapainoisilta markkinoilta ja saattaminen takaisin välittömästi markkinatilanteen parannuttua; tämän vuoksi interventioon tarjottavien tai varastoitavien tuotteiden on oltava tapauskohtaisesti ihmis- tai eläinravinnoksi sopivia,
elintarvikkeiden ja rehujen radioaktiivisen saastumisen sallituista enimmäistasoista ydinonnettomuuden jälkeen tai muun säteilyhätätilan aikana 22 päivänä joulukuuta 1987 annetussa neuvoston asetuksessa (Euratom) N:o 3954/87(3) määritellään säteilyhätätilanteessa noudatettava menettely niiden radioaktiivisen saastumisen tasojen määrittämiseksi, jotka elintarvikkeiden ja rehujen on täytettävä, jotta ne voitaisiin pitää kaupan; tämän vuoksi nämä radioaktiivisen saastumisen tasot ylittävät maataloustuotteet eivät voi olla interventio-ostojen kohteena,
kolmansista maista peräisin olevien maataloustuotteiden tuontiedellytyksistä Tshernobylin ydinvoimaonnettomuuden jälkeen 30 päivänä toukokuuta 1986 annetussa neuvoston asetuksessa (ETY) N:o 1707/86(4), sellaisena kuin se on viimeksi muutettuna asetuksella (ETY) N:o 624/87(5), vahvistetaan radioaktiivisuuden enimmäistasot; asetuksen (ETY) N:o 1707/86 voimassaolon päätyttyä nämä samat tasot sisällytettiin korvaavan neuvoston asetuksen (ETY) N:o 3955/87(6) 3 artiklaan; nämä enimmäistasot ylittäviä maataloustuotteita ei voida pitää laadultaan virheettöminä, aitoina ja myyntikelpoisina,
on todettu, että osa yhteisön maataloustuotannosta on saastunut radioaktiivisesti eriasteisesti mainitun onnettomuuden jälkeen; olisi täsmennettävä, etteivät yhteisöstä peräisin olevat maataloustuotteet, jotka ylittävät asetuksen (ETY) N:o 3955/87 3 artiklassa vahvistetut arvot, voi olla interventio-ostojen tai varastointisopimusten kohteena,
komission asetuksen (ETY) N:o 2658/80(7) 3 artiklassa säädetään interventio-ostojen edellytyksistä; komission asetuksen (ETY) N:o 2659/80(8) 2 artiklassa säädetään edellytyksistä varastointisopimuksen tekemiselle; näitä edellytyksiä olisi täsmennettävä; on syytä muuttaa näitä asetuksia,
säteilyhätätilasta aiheutuvan elintarvikkeiden radioaktiivisen saastumisen taso vaihtelee onnettomuuden ominaispiirteiden ja tuotetyypin mukaan; valvonnan tarpeellisuutta ja valvontatoimenpiteitä koskeva päätös olisi mukautettava kuhunkin tilanteeseen, ja siinä olisi otettava huomioon esimerkiksi kyseisten alueiden, tuotteiden ja radionuklidien ominaispiirteet, ja
lampaiden ja vuohien hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1 Lisätään asetuksen (ETY) N:o 2658/80 2 artiklaan seuraava:
"h) jotka eivät ylitä radioaktiivisuuden hyväksyttäviä, yhteisön lainsäädännössä sovellettavia enimmäistasoja. Yhteisöstä peräisin oleviin Tshernobylin ydinvoimaonnettomuuden vuoksi saastuneisiin tuotteisiin sovellettavat tasot vahvistetaan neuvoston asetuksen (ETY) N:o 3955/87(*) 3 artiklassa. Tuotteen radioaktiivisen saastumisen tasoa valvotaan ainoastaan, jos tilanne sitä edellyttää ja tarpeellisen ajanjakson. Tarpeen vaatiessa valvontatoimenpiteiden kesto ja rajat määritetään asetuksen (ETY) N:o 1837/80 26 artiklassa säädettyä menettelyä noudattaen.
(*) EYVL N:o L 371, 30.12.1987, s. 14"2 Lisätään asetuksen (ETY) N:o 2659/80 2 artiklan 2 kohdan toiseksi alakohdaksi:
"Lisäksi tuotteet eivät voi olla varastointisopimuksen kohteena, jos niiden radioaktiivisuuden hyväksyttävät, yhteisön lainsäädännössä sovellettavat enimmäistasot ylittyvät. Yhteisöstä peräisin oleviin Tshernobylin ydinvoimaonnettomuuden vuoksi saastuneisiin tuotteisiin sovellettavat tasot vahvistetaan neuvoston asetuksen (ETY) N:o 3955/87(*) 3 artiklassa. Tuotteen radioaktiivisen saastumisen tasoa valvotaan ainoastaan, jos tilanne sitä edellyttää ja tarpeellisen ajanjakson. Tarpeen vaatiessa valvontatoimenpiteiden kesto ja rajat määritetään asetuksen (ETY) N:o 1837/80 26 artiklassa säädettyä menettelyä noudattaen.
(*) EYVL N:o L 371, 30.12.1987, s. 14"
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä marraskuuta 1988.

Labels: 3
17
6